Gandia estudia una nova ordenança per al control de residus de la construcció
13 setembre 2019

## Gandia estudia una nova ordenança per al control de residus de la construcció13 setembre 2019Última actualització: 14 juliol 2025

![](../gestion/img/JordiEstevan_0105.jpg)  
  

El **vicealcalde i regidor d’Urbanisme, Josep Alandete,** i la **regidora de Gestió responsable del territori, Alícia Izquierdo**, s’han interessat per la proposta d’ordenança que els voluntaris de la iniciativa ciutadana _Construirlasostenibilitat_ ha elaborat.

Gandia vol ser el primer municipi que responga a la creixent sensibilització ciutadana davant els abocadors incontrolats d’enderrocs pel terme. Alandete ha sigut el primer en interessar-se per la iniciativa de ciutadans i ciutadanes de la comarca  llançada esta setmana demanant un major control de residus de la construcció i la demolició.

Alandete i Izquierdo han atés al **representant de la iniciativa _Construirlasostenibilitat.net_, Tomàs Ferrandis**,  qui ha explicat el model obert d’ordenança reguladora elaborada per voluntaris del món del municipalisme. L’ordenança atén a les indicacions del reial decret RD 105/2008, d’1 de febrer per la regulació de producció i gestió dels residus i demolició així com el Pla Integral de Residus de la CV, que estableixen que s’ha d’assegurar que els inerts de les obres vagen a planta de valorització i no a abocador mitjançant una fiança en el moment de tramitar la llicència d’obra. No es tracta d’una ordenança recaptatòria sinó de compromís amb el medi ambient i de buscar la solució als abocament incontrolats. Aquest és el mecanisme que preveu la legislació i la proposta que en fa és la de regular-ho mitjançant una ordenança municipal.

Cal tenir en compte que a la resta de l’Estat aquesta mesura s’està aplicant des de fa anys. De fet, el model proposat pel grup de voluntaris de _construirlasostenibilitat.net_ es basa en l’estudi previ de 9 ordenances de municipis d’altres autonomies.

Per tant, Gandia, de tramitar una ordenança similar a la proposada per _construirlasostenibilitat.net,_  es posaria al capdavant en l’àmbit autonòmic en el control de RCD, atenent a les indicacions del Pla Integral de Residus de la CV, la legislació estatal i les directrius europees.